— Відавочнае нават не судакрананне, а ўзаемапранікненне, — дзеліцца вопытам суразмоўца. — Не рызыкну сцвярджаць, што большасць маіх вучняў прыйшла ў алімпіяду праз інтэлектуальныя гульні ці наадварот — настолькі цесна ўсё пераплецена. Што тычыцца мадэлі падрыхтоўкі, то існуе, безумоўна, пэўны графік, сістэма заняткаў на ўроках і факультатывах. У любым выпадку гэтага недастаткова. Аднак глупства настаўніцкую працу вымяраць строга ў гадзінах рабочага часу. Напрыклад, алімпіяда па геаграфіі прадугледжвае практычны тур. Сёлета мы з будучымі нашымі надзеямі ўвесь чэрвень займаліся: хадзілі “ў поле”, праводзілі даследаванні ў басейне ракі Лучосы і ў Лужасне Віцебскага раёна. Цікава было ўсім, і нікому не прыходзіла ў галаву адлічваць хвіліны, занятыя звыш запланаванага.